CELEX: 32013R0119
Language: lt
Date: 2013-02-11 00:00:00
Title: 2013 m. vasario 11 d. Komisijos reglamentas (ES) Nr. 119/2013, kuriuo dėl suderintų vartotojų kainų indeksų pagal pastovius mokesčių tarifus nustatymo iš dalies keičiamas Tarybos reglamentas (EB) Nr. 2214/96 dėl suderintų vartotojų kainų indeksų: SVKI subindeksų perdavimas ir platinimas  Tekstas svarbus EEE

12.2.2013   
            
            
               LT
            
            
               Europos Sąjungos oficialusis leidinys
            
            
               L 41/1
            
         
      KOMISIJOS REGLAMENTAS (ES) Nr. 119/2013
   2013 m. vasario 11 d.
   kuriuo dėl suderintų vartotojų kainų indeksų pagal pastovius mokesčių tarifus nustatymo iš dalies keičiamas Tarybos reglamentas (EB) Nr. 2214/96 dėl suderintų vartotojų kainų indeksų: SVKI subindeksų perdavimas ir platinimas
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1995 m. spalio 23 d. Tarybos reglamentą (EB) Nr. 2494/95 dėl suderintų vartotojų kainų indeksų (1), ypač į jo 4 straipsnio trečią pastraipą ir 5 straipsnio 3 dalį,
   atsižvelgdama į Europos Centrinio Banko nuomonę (2),
   kadangi:
   
               (1)
            
            
               Reglamento (EB) Nr. 2494/95 5 straipsnio 1 dalies b punktu reikalaujama, kad valstybės narės rengtų suderintus vartotojų kainų indeksus (SVKI);
            
         
               (2)
            
            
               Komisijos reglamentu (EB) Nr. 2214/96 (3) nustatyti SVKI subindeksai, kuriuos valstybės narės turi parengti ir pateikti Komisijai (Eurostatui), kad ši juos skleistų;
            
         
               (3)
            
            
               norint nagrinėti infliaciją ir vertinti konvergenciją valstybėse narėse reikia surinkti informaciją apie mokesčių pokyčių poveikį infliacijai. Todėl SVKI taip pat reikėtų apskaičiuoti ne vien pagal stebimas kainas, bet ir pagal pastoviais mokesčių tarifais grindžiamas kainas, ir rengti suderintus vartotojų kainų indeksus pagal pastovius mokesčių tarifus (toliau – SVKI pagal PMT);
            
         
               (4)
            
            
               norint gauti patikimus ir palyginamus rezultatus iš visų valstybių narių, reikėtų nustatyti ir taikyti bendrą SVKI pagal PMT rengimo metodinę sistemą;
            
         
               (5)
            
            
               vadovaujantis Reglamento (EB) Nr. 2494/95 13 straipsniu, atsižvelgta į ekonominio veiksmingumo principą;
            
         
               (6)
            
            
               šiame reglamente nustatytos priemonės atitinka Europos statistikos sistemos komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamentas (EB) Nr. 2214/96 iš dalies keičiamas taip:
   
               1)
            
            
               2 straipsnis papildomas šia pastraipa:
               „Suderinti vartotojų kainų indeksai pagal pastovius mokesčių tarifus – indeksai, kuriais vertinami vartotojų kainų pokyčiai, neatsižvelgiant į produktams taikomų mokesčių pokyčius per tą patį laikotarpį.“
            
         
               2)
            
            
               3 straipsnis pakeičiamas taip:
               „3 straipsnis
               Subindeksų rengimas ir teikimas
               1.   Valstybės narės kas mėnesį rengia ir Komisijai (Eurostatui) teikia visus subindeksus (I priedas), kurių svoris sudaro daugiau kaip vieną tūkstantąją visų SVKI aprėpiamų išlaidų. Kartu su kiekvienų metų sausio mėn. indeksu valstybės narės Komisijai (Eurostatui) pateikia atitinkamą informaciją apie svorius.
               2.   Be to, valstybės narės kas mėnesį rengia ir Komisijai (Eurostatui) teikia tuos pačius subindeksus, apskaičiuotus pagal pastovius mokesčių tarifus (SVKI pagal PMT). Glaudžiai bendradarbiaudama su valstybėmis narėmis Komisija (Eurostatas) nustato metodines gaires, pagal kurias apskaičiuojami SVKI pagal PMT ir subindeksai. Tinkamai pagrįstais atvejais Komisija (Eurostatas) atnaujina susijusią metodiką, laikydamasi Europos statistikos sistemos komiteto patvirtintos procedūrinės tvarkos.
               3.   Indeksai teikiami laikantis Komisijos (Eurostato) nustatytų duomenų ir metaduomenų teikimo standartų ir procedūrų.“
            
         2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   Jis pradedamas taikyti nuo 2013 m. sausio mėn. indekso.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2013 m. vasario 11 d.
      
         
            Komisijos vardu
         
         
            Pirmininkas
         
         José Manuel BARROSO
         
      
   
   
      (1)  OL L 257, 1995 10 27, p. 1.
   
      (2)  Nuomonė dar nepaskelbta Oficialiajame leidinyje.
   
      (3)  OL L 296, 1996 11 21, p. 8.